
I. Dezbaterea despre viitorul Europei - componentă esenţială a tratatului de la Nisa

 

1. Deschiderea oficială a amplei dezbateri “Viitorul Europei”

Tratatul de la Nisa – semnat la 26 februarie 2001 – este cel care a prevăzut, într-o “Declaraţie cu privire la viitorul Uniunii Europene”, ca acest an să fie un an al dezbaterilor europene pe această temă. 

La cererea Germaniei, o nouă Conferinţă Interguvernamentală (CIG) – menită să înfăptuiască reforma instituţiilor comunitare – a fost convocată în 2004. Dar, pentru ca guvernele să nu mai negocieze independent de opinia cetăţenilor, Germania a dorit o amplă dezbatere care să asocieze toate părţile interesate, reprezentanţii parlamentelor naţionale şi pe cei ai opiniei publice. Apoi, în decembrie 2001, la summit-ul de la Laeken (Bruxelles), “Cei 15” se vor pronunţa în privinţa chestiunilor ce trebuie tratate în anul 2004 şi asupra metodei ce trebuie urmată: să se limiteze la o Conferinţă Interguvernamentală obişnuită sau să fie convocată o convenţie, incluzându-i pe reprezentanţii Parlamentului European, ai parlamentelor naţionale şi ai Comisiei Europene.

La iniţiativa preşedinţiei suedeze a Consiliului European, pe data de 7 martie 2001, s-a deschis la Bruxelles o dezbatere asupra viitorului Europei. Această iniţiativă reprezintă punerea în practică a deciziei ţărilor participante la summit-ul de la Nisa de a realiza un amplu dialog cu cetăţenii asupra procesului unificării Europei şi a perspectivelor ei. La eveniment au participat primul ministru suedez Goran Persson, vicepreşedintele Parlamentului European, David Martin, Guy Verhofrstadt - primul ministru al Belgiei, Romano Prodi, preşedintele Comisiei Europene, Michel Barnier – comisar responsabil cu politica regională şi reforma instituţională.

Dezbaterea publică “Viitorul Europei” cheamă la reflecţie toate mediile politice, economice şi academice, ca şi societatea civilă şi opinia publică europeană. Cu această ocazie a fost elaborată o declaraţie comună, prin care şefii de stat şi de guvern şi-au exprimat voinţa de a aprofunda şi lărgi dezbaterea asupra viitorului Europei. Dezbaterea trebuie să abordeze provocările esenţiale cu care Uniunea Europeană se va confrunta în deceniile următoare şi măsurile politice instituţionale corespunzătoare.

În urma acestei dezbateri, se va putea contura un punct de convergenţă al perspectivelor de la nivelul tuturor palierelor societăţii, iar concluziile dezbaterilor precum şi propunerile vor fi sintetizate într-un raport ce va fi prezentat la reuniunile următoare ale Uniunii Europene.

La evenimentul de lansare a dezbaterii de la Bruxelles, Romano Prodi a arătat în discursul său că Tratatul de la Nisa are un dublu merit: acela de a fi deschis calea lărgirii Uniunii care dispune acum de instituţii şi de un sistem decizional solid şi eficace pentru a primi noi membri în spaţiul european al păcii, prosperităţii şi solidarităţii. Al doilea merit este acela de a fi pus în evidenţă nevoia unei largi dezbateri publice asupra viitorului Europei. Lansarea şi realizarea marelui proiect european nu implică numai statele Europei, ci şi popoarele ei, a afirmat preşedintele Comisiei Europene.

Sondajele de opinie arată că cetăţenii europeni se alătură acestor decizii politice ce vizează o amplă construcţie europeană, dar că există şi multe elemente de respingere, un “euroscepticism” ce impune ample acţiuni pentru recâştigarea încrederii acestora.

2. Temele majore ale dezbaterii

Declaraţia asupra viitorului Uniunii Europei adoptată la Nisa a deschis dezbaterea publică asupra câtorva teme majore care nu pot fi abordate în abstract, ci în cadrul unui proiect coerent şi durabil pentru o Europă lărgită, referitor la ce aşteptăm de la Europa şi ce dorim pentru ea.

Conform opiniei preşedintelui Comisiei Europene, reflecţia deschisă trebuie să pună întrebări esenţiale asupra finalităţii construcţiei europene cum ar fi:

· Dorim o Europă capabilă să-şi facă auzită vocea pe scena politică internaţională? Dorim o entitate care să nu fie numai economică şi comercială, ci şi politică?

· Suntem cu toţii conştienţi de “valoarea adăugată” a Uniunii Europene în raport cu statele care, prin ele însele, n-ar avea aceleaşi condiţii de afirmare a identităţii lor în lume?

· Cât de departe suntem dispuşi să afirmăm solidaritatea socială şi economică a statelor membre? Nu numai pentru a evita şocurile monetare sau riscurile de fragmentare a pieţei interne, ci şi pentru că popoarele noastre trebuie să se ajute reciproc şi să participe la un proiect comun.

· Suntem la fel de solidari în ceea ce priveşte securitatea internă şi securitatea externă?

· Ce mediu înconjurător lăsăm moştenire generaţiilor viitoare?

· Care sunt mijloacele cele mai eficiente prin care popoarele Europei pot proteja şi afirma valorile comune ale democraţiei, solidarităţii şi justiţiei?

· Până la ce nivel dorim să trăim şi să acţionăm împreună - este o problemă la care trebuie să răspundem împreună, a opinat preşedintele Comisiei. 

S-a afirmat că amploarea dezbaterilor va depinde de numărul intervenţiilor, de puterea argumentelor prezentate, că forţa Uniunii depinde de încrederea pe care cetăţenii Europei i-o acordă, altfel ea ar fi lipsită de legitimitate şi de eficacitate. Pentru liderii europeni constituie o prioritate deschiderea faţă de preocupările şi dorinţele cetăţenilor, ameliorarea inserării instituţiilor europene în ansamblul societăţii.

Declaraţia asupra viitorului Europei a pus în prim plan subiecte majore ca repartizarea competenţelor, statutul Cartei Drepturilor fundamentale ale omului, simplificarea tratatelor, rolul parlamentelor naţionale, etc. 

Problemele de bază ale analizei şi dezbaterilor publice sunt aşadar avantajele construcţiei europene, conceptele de reconciliere, stabilitate, creştere economică. Una din principalele provocări este aceea de a găsi modalităţile prin care pot fi mobilizaţi 500.000.000 de europeni în jurul unui proiect comun, a subliniat Romano Prodi.

La mai mult de o jumătate de secol după cel de-al doilea război mondial, ţările Europei încearcă să se unească şi să coopereze într-o nouă formă de parteneriate şi unitate care poate asigura forţa, unicitatea ei pe plan mondial.

Preşedintele Comisiei Europene, Romano Prodi, afirma că noua unitate europeană implică o filosofie comună la elaborarea căreia trebuie să participe gânditori, filosofi, specialişti în ştiinţe politice, vizionari ai politicii europene. În acest context, extinderea UE reprezintă cea mai mare provocare pentru Europa. Ea are consecinţe deosebite pentru garantarea stabilităţii şi prosperităţii continentului în care ţările Europei conlucrează pe cea mai mare piaţă din lume.

Iată deci că procesul integrării europene nu se mai poate reduce doar la dezbaterea instituţională ci trebuie să abordeze şi problematica reală, concretă, cu care se confruntă cetăţenii – a afirmat Guy Verhofstadt, primul ministru belgian, la deschiderea dezbaterii “Viitorul Europei”.

Guvernul belgian va deschide o dezbatere legată de finalitatea construcţiei europene având ca punct de plecare constatarea că, după o jumătatea de secol, construcţia europeană se desfăşoară într-un context socio-economic radical diferit.

Primul-ministru belgian a apreciat că procesul de lărgire a Uniunii Europene a suferit o metamorfoză cantitativă şi calitativă, iar vechea construcţie europeană a dezvoltat o dinamică specifică, autonomă, mai ales la nivel tehnocratic, care a îndepărtat cetăţeanul şi nivelele politice inferioare de acest proces. 

Integrarea europeană trebuie să aibă baze solide, democratice, actualizate şi redefinite prin participarea cetăţenilor la elaborarea acestor politici.

Preşedinţia belgiană doreşte să iniţieze o dezbatere asupra dimensiunii filosofice, politice, cât şi organizaţionale a integrării europene. Din punct de vedere filosofic vor fi abordate problemele legate de viitorul Europei, de finalitatea construcţiei europene, de identitatea şi valorile continentale. Din punct de vedere politic, problemele care pot fi abordate sunt legate de rolul Uniunii Europene pe plan extern, de modelul social european.

Europa reprezintă, din acest punct de vedere, garanţia unei dezvoltări durabile, cât şi un spaţiu al justiţiei, apărării, al unei fiscalităţi şi federalităţi specifice.

Cu acest prilej, s-a reamintit că strategia Uniunii Europene are ca obiective majore: procesul de lărgire a Uniunii şi acela de a realiza, în 10 ani, cea mai dinamică şi competitivă economie din lume. În acelaşi timp, Uniunea Europeană şi-a propus să construiască o Europă mai sigură, prin noi mijloace de gestionare a crizelor şi de prevenire a conflictelor. 

3. Identitatea democratică a Europei şi deficitul de democraţie

La deschiderea oficială a dezbaterii publice, preşedintele Consiliului European a arătat că trebuie aplicat principiul subsidiarităţii prin noi metode de lucru care să stabilească un echilibru între statele membre şi nivelul comunitar. Aceste schimbări aduc în prim plan rolul parlamentelor naţionale.

În discursurile lor, liderii europeni au menţionat că identitatea democratică a Europei trebuie întărită, abordând deschis problemele deficitului de democraţie în Uniunea Europeană, distanţa dintre cei ce decid şi cetăţeni.

Procesul democratic al viitorului va avea la bază statul naţiune şi perfecţionarea interacţiunii între state şi Uniunea Europeană, a subliniat premierul suedez Goran Persson.

Problema statutului Cartei Drepturilor fundamentale trebuie înglobată în această dezbatere. Dezbaterile post-Nisa vizează fundamentele Uniunii Europene, identificarea valorilor europene fundamentale. 

Din punct de vedere organizatoric, interesează problemele legate de echilibrul între instituţii, de dimensiunea regională, de structura şi rolul instituţiilor. 

Un mijloc eficient de realizare a acestui obiectiv ar putea fi invitarea reprezentanţilor societăţii civile la dezbaterile şi audierile din Consiliul de miniştri, realizarea unor dezbateri tematice la nivelul Consiliului.

Cetăţenii europeni ar trebui să beneficieze de un forum de dezbateri în care să-şi exprime ideile, să apropie problematica Uniunii Europene de cotidianul vieţii lor.

Cu ocazia deschiderii dezbaterii asupra viitorului Europei, Michel Barnier - comisar european pe probleme de politică regională şi reformă instituţională, a menţionat că această iniţiativă răspunde preocupării Parlamentului European care dorea, de acum un an, să identifice aşteptarea societăţii în raport cu construcţia europeană. 

 

 

 

 

 

 

 

 

 

 

 

 

 

 

 

II. Extinderea Uniunii Europene - problemă centrală a dezbaterii asupra viitorului Europei

 

1. Extinderea Uniunii Europene - şansă istorică unică a Europei

La deschiderea dezbaterilor, liderii europeni au subliniat că lărgirea Uniunii Europene reprezintă o şansă istorică de a extinde stabilitatea, democraţia şi statul de drept la nivelul întregii Europe ceea ce poate duce la realizarea celui mai solid proiect de pace continental.

Au fost subliniate avantajele extinderii care sunt evidente: Europa va avea o piaţă de 500 de milioane de persoane, în care atât consumatorii cât şi producătorii vor profita de beneficiile liberului schimb şi ale unei concurenţe echitabile. Aceste avantaje vor fi evidente când ţările candidate vor avea o economie adaptată la normele comunitare.

Unii analişti afirmă că extinderea ar putea compromite integrarea. Ori lărgirea şi integrarea cooperării au fost procese pereche dintotdeauna, a arătat premierul suedez Goran Persson. În urma extinderii, Uniunea Europeană se va mări nu numai din punct de vedere geografic, ci vor fi aduse noi resurse, noi impulsuri de dezvoltare, noi cetăţeni, noi aşteptări.

În acest context, se poate realiza cooperarea întărită între grupuri de ţări, în anumite domenii, ceea ce ar oferi o flexibilitate sporită în viitor.

Între 19-20 ianuarie 2001, la Berlin, a avut loc seminarul “O Europă fără frontiere” în care s-a discutat problema extinderii UE, a atitudinii ţărilor occidentale faţă de extinderea UE.

Proiectul de stabilitate, securitate şi bunăstare în Europa, au arătat reprezentanţii ţărilor Central şi Est-europene, nu poate fi realizat fără ţările Centrale şi Sud-Est Europene. Orice întârziere poate prejudicia, destabiliza, dezamăgi guvernele ţărilor Centrale şi Est-europene, ducând la frustrări şi la absenţa unei motivaţii fără de care procesul integrării nu se poate desfăşura - a menţionat reprezentantul Estoniei.

Problema fundamentală este gradul şi rapiditatea extinderii precum şi analiza profundă a avantajelor şi riscurilor extinderii.

Reprezentanţii Germaniei au făcut distincţia între cele două paliere de abordare a problemei: pe de o parte, aspectele filosofice, culturale şi geografice, datorită cărora ţările candidate aparţin Europei şi, pe de altă parte, aspectele legate de capacitatea UE de a se extinde, de modul în care extinderea poate spori capacitatea de acţiune şi eficienţa Uniunii Europene.

Dezbaterile au pus în evidenţă nevoia elaborării unei strategii europene cu un conţinut nou care să facă posibil răspunsul la noile provocări pe plan global şi zonal.

Referitor la efectele extinderii asupra politicii externe şi de securitate europeană, o atenţie deosebită trebuie să se acorde cooperării cu Rusia şi Ucraina, în funcţie de echilibrul geopolitic pe întregul continent euroasiatic, a afirmat ministrul de externe al Poloniei, Wladislav Batoszwski.

S-a subliniat că extinderea, cooperarea în cadrul UE pot oferi “bună vecinătate” între ţările europene. 

Dezbaterile au pus în evidenţă că decalajul în modernizare ar putea fi viitoarea linie de divizare a Europei şi ar putea deveni “o nouă cortină de fier”. În acest context, Ucraina a cerut un statut asemănător Turciei, în relaţiile cu Europa.

Nevoia de a se dezvolta o reţea stabilă şi amplă de cooperare şi asociere între cei ce nu pot încă să se integreze în UE în viitorul apropiat – a fost subliniată de profesorii germani Werner Weidenfeld şi Josef Janning. 

2. Percepţia românilor referitoare la integrarea europeană

Integrarea europeană reprezintă o temă majoră a cercetării sociale şi a fost obiectul a numeroase studii, realizate atât în România, cât şi în alte ţări, fie la iniţiativa unor structuri instituţionale naţionale, fie pe baza unor proiecte internaţionale. 

În cadrul centrului de cercetare DATA MEDIA, s-a abordat subiectul integrării din perspectiva percepţiilor publice, a opiniilor, atitudinilor şi motivaţiilor cetăţenilor români. Studiul s-a întemeiat pe o cunoaştere sistematică, acumulată în urma unor studii multilaterale, cantitative şi calitative, unele foarte recente.

Prezentăm în continuare câteva concluzii ale acestei cercetări:

· Sondajele de opinie realizate periodic în ultimul deceniu au evidenţiat scoruri foarte ridicate ale acordului populaţiei în ceea ce priveşte integrarea europeană şi euro-atlantică. În ultimii 2-3 ani, procentele sunt ceva mai coborâte faţă de anii anteriori, când românii băteau toate recordurile: peste 60% şi 70%, depinzând şi de contextul socio-politic, de starea de spirit a populaţiei la un moment dat. Remarcabile sunt nu atât fluctuaţiile ponderilor majoritare în favoarea aderării, ci ponderile foarte scăzute ale opiniilor nefavorabile – între 5% şi 10%.

· Poziţia de mijloc “nici în favoarea, nici împotriva aderării” exprimă mai degrabă lipsa interesului pentru această problemă sau atitudini ambivalente; ea reprezintă un segment care se reproduce constant în cercetările cantitative: între 25% şi 30%. 

· Explorând substratul cognitiv şi afectiv al reacţiilor favorabile, trebuie spus, înainte de toate, că în ciuda complexelor de inferioritate de natură socio-economică, sentimentul apartenenţei la spaţiul cultural european este foarte puternic: “suntem în Europa dintotdeauna şi nu numai geografic”, “aparţinem Europei”, “mă simt european”, “suntem europeni” – iată idei care revin frecvent la subiecţii studiului realizat. Este remarcabil spiritul autocritic care marchează discuţiile pe această temă. Chiar dacă se manifestă şi atitudini revendicative, sentimente negative cauzate de impresia de izolare şi de o presupusă indiferenţă sau desconsiderare din partea Europei faţă de soarta României şi faţă de români, pe ansamblu, oamenii obişnuiţi dau dovadă de multă luciditate şi pertinenţă în raportarea la ideea de Europa, la UE.

· La întrebările dacă se poate vorbi despre o “conştiinţă europeană” la români? Ce reprezintă Europa şi UE pentru români? a ieşit în evidenţă că, în esenţă, Europa este percepută de români ca o comunitate de cultură şi civilizaţie, cu o istorie proprie, desfăşurată în coordonate geografice convenţionale, stabilite de-a lungul timpului. 

Ea se defineşte mai puţin ca o comunitate economico-socială sau, şi mai puţin, ca una politică, chiar dacă celor mai mulţi nu le este străină distincţia care s-a făcut între cele “două” Europe. Altfel spus, Europa este un spaţiu geografic, comun, cu o istorie comună şi un sistem de valori culturale comune.

Conştiinţa europenităţii merge până la evidenţierea explicită a diferenţei specifice, cu referire la continentul nord-american. Atitudinile faţă de Europa sunt preponderent pozitive, întemeiate pe un sentiment al apartenenţei, mai mult sau mai puţin intens exprimat. Aceasta este nota dominantă, în toate segmentele de populaţie studiate, chiar dacă, pe alocuri, evaluările iau o formă ambivalentă. Diferenţele între categoriile de nivel mediu-scăzut şi mediu-înalt se referă mai ales la percepţia de sine în context european, situaţie în care spiritul autocritic este mai pregnant în primul caz. Nu au apărut manifestări ostile sau atitudini negative în stare pură. 

Motivele atitudinilor favorabile se grefează pe coordonatele majore ale ideii de comunitate, în primul rând culturală, care ar putea fi concentrate în enunţul “Europa este un model”. Apartenenţa românilor la spiritualitatea latină reprezintă pentru cei mai mulţi un argument forte în favoarea integrării europene a României. 

În ceea ce priveşte sentimentul proximităţii, printre elementele comune sunt invocate în primul rând valorile culturale, contrapuse, în unele cazuri, instrumentalismului şi individualismului de tip american. Subiecţii vorbesc despre un “sistem comun de valori” – pe alocuri, cu amendamentul “doar ierarhia valorilor diferă”. În aceeaşi ordine de idei, sunt enumerate tradiţiile, tipul de relaţii interumane, calităţile morale, “felul de a fi”. O opinie larg împărtăşită este aceea că trăsăturile comune, inclusiv cele negative, sunt mai numeroase decât cele care ne diferenţiază. Sentimente puternice de apropiere sunt resimţite mai ales faţă de popoarele şi naţionalităţile latine.

Referitor la ce ne deosebeşte pe noi, cetăţenii români de cetăţenii cu paşaport comunitar, cei mai mulţi români cred că, în primul rând, concepţia şi atitudinea faţă de muncă, precum şi motivaţia muncii (considerată a fi preponderent intrinsecă în cazul altor europeni) – aspecte foarte controversate, de altfel, în multe situaţii. Dar cel mai categoric ne distanţează, în ochii populaţiei, nivelul de dezvoltare – lucru care este cel mai dificil de acceptat cu resemnare. 

· În percepţia majorităţii românilor, orice şansă de redresare pe plan economic este pusă în corelaţia cu UE, căpătând uneori accente dramatice – “Europa să ne ajute!” (un fel de “Să ne ajute Dumnezeu”), relevă cercetătorii. Convingerea majorităţii este că “intrarea în Europa” nu ar rezolva toate problemele, dar ar reprezenta, incontestabil, un balon de oxigen important pentru România.

Celor mai mulţi, aderarea la UE li se pare a fi unica şansă, singura soluţie. Ea nu va însemna, desigur, dispariţia peste noapte a tuturor problemelor percepute, dar reprezintă o speranţă (pentru unii, singura). 

Sentimentele de neîncredere sau dezamăgire, temerile legate de riscul “invaziei comerciale” sau al ”suveranităţii limitate” nu lipsesc, dar, asupra lor prevalează speranţele în “reîntregirea familiei” – evident, a familiei europene. 

În mod evident, optimismul, pesimismul sau scepticismul personal este strâns legat de cel social. Acest sentiment dominant constituie un adevărat leit-motiv al cercetărilor pe această temă, conturându-se explicit ideea unei legături strânse între Europa şi viitorul României. De altfel, însăşi percepţia Europei, ca entitate cu mai multe dimensiuni, este profund marcată de permanenta raportare la “noi înşine”. Se poate spune că dorinţa unei mai mari apropieri este aproape unanimă.

Calea cea mai sigură pentru apropierea României de Uniunea Europeană poate fi: realizarea unor schimburi economice şi culturale, în acest ultim caz, fără pierderea identităţii naţionale. Se pledează pentru o deschidere de ambele părţi – “o altfel de deschidere, una reciprocă”. 

Schimbarea percepţiei de sine şi a strategiilor promovate de guvernanţi, pe plan intern şi extern (inclusiv acţiuni de lobby), sunt considerate, de asemenea, modalităţi principale de apropiere.

· La întrebarea: “Ce ştiu românii despre UE”? Cercetările calitative au evidenţiat aspecte inedite în ceea ce priveşte percepţiile subiecţilor referitoare la UE – un amestec de intuiţii, observaţii critice inteligente, confuzii, ambiguităţi. Toate, pe fondul unor cunoştinţe sumare sau în absenţa oricăror cunoştinţe – lucru recunoscut de majoritatea participanţilor la investigaţii. 

Situându-se pe poziţia de cetăţeni ai unei ţări candidate, chiar şi cei care nu au cunoştinţe propriu-zise despre UE “transmit” câte ceva din ceea ce “pluteşte” în climatul de opinie actual din România: imperativul integrării europene, de care depinde viitorul. Cu alte cuvinte, în ciuda carenţelor informaţionale, subiecţii cercetărilor reacţionează la “obsedanta problemă”, fie ea conştientizată sau doar indusă de climatul general. Acest lucru a fost evident mai ales în studiile realizate în preajma ultimului scrutin prezidenţial din anul 2000, în care climatul general de opinie era încă marcat de opţiunea de tipul “ori-ori”: Europa sau izolarea.

Ca o concluzie generală: atitudinile faţă de UE sunt preponderent pozitive, iar legătura între UE şi viitorul ţării – este în afara oricărei discuţii. 

Aprecierile subiecţilor se canalizează, unanim, într-o singură direcţie: existenţa Uniunii Europene este o necesitate istorică, iar prosperitatea României este condiţionată în mod necesar de aderarea la UE. 

Opiniile exprimate în diferitele faze ale cercetărilor sunt drastic amendate de nivelul de instrucţie. În acelaşi timp, de regulă, femeile se dovedesc mai puţin informate, exprimând chiar un apetit mai scăzut pentru cunoaşterea problemelor referitoare la UE.

Nivelul de informare este în general scăzut, dar nici informaţiile despre UE nu abundă. Referitor la şansele de informare, se poate evidenţia că televiziunea este considerată cea mai accesibilă sursă. 

În ordinea frecvenţei, alte surse invocate sunt: presa scrisă (cea cotidiană, dar şi publicaţii săptămânale de profil economic), instituţiile specializate ale statului şi posturile de radio. Alte surse – oficiale sau neoficiale – au rol cu totul episodic în informarea publicului despre UE. În orice caz, cei mai mulţi simt nevoia unor modalităţi de informare alternative, de preferat prin contacte directe cu europenii, care ar avea credibilitate mai mare; în plus, ele ar stârni mai mult interes, pentru că fac posibilă interactivitatea. 

O cerinţă la fel de generală este informaţia autorizată. În ceea ce priveşte nevoile de informare ale publicului românesc, cele mai mari aşteptări se referă la informaţii despre exigenţele Uniunii Europene faţă de ţările candidate, în general, faţă de România, în particular: “Ce vor de la noi, mai exact”. Este vizată, aici, inclusiv, explicitarea avantajelor şi dezavantajelor aderării, motivaţia cerinţelor stabilite şi a termenelor “de aşteptare”. Se manifestă curiozitate şi în ceea ce priveşte structura organizaţională şi funcţionarea Uniunii Europene, mecanismele de luare a deciziilor şi modalităţile de aplicare (inclusiv controlul aplicării), politicile comunitare – lucruri pe care subiecţii cercetărilor au dovedit că nu le ştiu prea bine sau chiar deloc. Cu certitudine, interesul pentru Uniunea Europeană există la toate categoriile de populaţie, precum şi nevoia de a şti mai mult, în dorinţa de achiziţionare / completare a cunoştinţelor comunitare. De la Uniunea Europeană se aşteaptă mai multă transparenţă şi informaţii clare. În acelaşi timp, pentru îndeplinirea condiţiilor aderării, sunt aşteptate “semnale prietenoase”, suportive.

· Referitor la şansele integrării, optimiştii îşi întemeiază încrederea şi speranţele pe evaluarea pozitivă a potenţialului existent, mizând în principal pe resursele umane ale ţării (oamenii bine pregătiţi şi dornici să înveţe, să muncească), dar şi pe resursele materiale (“ţara-i bogată”). Alţi optimişti mizează pe noii guvernanţi sau pe infuziile de capital străin. Scepticii sunt cei care se îndoiesc că lucrurile se vor schimba în bine, deşi speră sau, în orice caz, nu cred că schimbările în bine se vor produce prea curând, chiar dacă discern unele atu-uri. 

Pentru pesimişti, provocările sunt mult prea mari, încercările de redirecţionare pe drumul cel bun sunt mult prea firave, punctele slabe sunt mult prea greu de depăşit (“schimbarea mentalităţilor”), încât nu prea e loc pentru speranţe (“sunt realist, mai degrabă decât pesimist”). 

În contextul dezbaterii publice cu cetăţenii europeni, asemenea cercetări oferă puncte de plecare semnificative pentru deciziile politice, pentru găsirea căilor de apropiere între cetăţenii Europei.

 

 

 

3. Dificultăţi ale procesului de extindere

3.1 Decalajul economic şi tehnologic

Europa Centrală şi de Est trebuie să realizeze o dificilă recuperare a deficitului tehnologic faţă de Occident, arată numeroase studii şi cercetări.

“Prăpastia dintre Est şi Vest este mai mare ca niciodată în decursul istoriei moderne”, concluzionează un studiu publicat de Comisia Economică pentru Europa a ONU (CEE/ONU). Istoricul şi economistul Ivan Berend s-a ocupat de evoluţia ţărilor din Europa Centrală şi de Est, după zece ani de reforme. În studiul menţionat, intitulat “De la schimbarea regimului spre creşterea economică neîncetată”, cercetătorul din cadrul Universităţii americane UCLA relativizează lansarea economică a mai multor ţări din zonă, în care ratele de creştere sunt, totuşi, considerabile. Doar Ungaria şi Polonia au ajuns din nou (în perioada 1997-1998) la nivelul producţiei industriale din 1989, scrie el. În toate celelalte ţări, recesiunea de la începutul anilor 1990 – pe care Ivan Berend o compară cu marea criză economică din 1929-1933 – continuă să aibă repercusiuni. Acest lucru ilustrează, după părerea sa, lacunele politicilor de reforme liberale inspirate de “Şcoala de la Chicago”.

Autorul arată că revenirea la creşterea de la mijlocul anilor 1990 nu a permis recuperarea rămânerii în urmă faţă de Occident. Chiar pentru atingerea nivelului ţărilor celor mai puţin dezvoltate din Uniunea Europeană, termenele vor fi lungi: “Republica Cehă ar putea reuşi acest lucru în 10-15 ani, Ungaria, Polonia şi Slovenia, în 20 - 25 de ani, România şi Lituania în 35 de ani, iar Albania, în 65-75 de ani”, se arată în acest text, care ia în calcul o creştere economică ipotetică în Est de 4,5-6 la sută şi una de 3 la sută în UE.

Una din explicaţiile acestei stări de lucruri este, în opinia cercetătorului american, aceea că ţările din Europa Centrală şi de Est nu au avut posibilitatea să înceapă “revoluţia tehnologică”, în regimul comunist, ele fiind ţinute la distanţă de progresele realizate în Occident în epoca războiului rece prin intermediul Comitetului de Coordonare pentru Controlul Multilateral al Exporturilor – organizaţie creată în 1949 şi dizolvată în 1994. Totuşi, se înregistrează şi semne pozitive, afirmă autorul studiului. Numărul utilizatorilor de Internet în Cehia, Estonia, Ungaria şi Slovenia (100-200 la 10.000 de locuitori) a atins un nivel comparabil cu media din Vest. În Bulgaria şi România numărul utilizatorilor este de 5-15 la 10.000 de locuitori – la fel ca în Rusia şi Ucraina.

Judecând situaţia în ansamblu, epoca comunistă nu a fost singura cauză a răului din Europa Centrală şi de Est, afirmă cercetătorul american, subliniind că, în realitate, rămânerea în urmă a regiunii şi incapacitatea de a recupera decalajul faţă de Vest au o istorie mai veche. La sfârşitul secolului al XIX-lea, ţările din est erau tradiţionaliste şi rurale, în timp ce vestul era urbanizat şi industrializat. După primul război mondial, ţările din estul Europei au îmbrăţişat “naţionalismul economic”, impunând tarife vamale ridicate şi menţinând un control activ al statului în economie. După cel de-al doilea război mondial, “economia socialistă planificată a constituit o nouă versiune – extremistă – a acestor tendinţe”, comentează Ivan Berend.

În opinia sa, Europa Centrală şi de Est traversează începând din anii ’70 şi până în prezent, o lungă criză economică, punctată de criza petrolieră din 1973 şi de perioada anilor ’80, când s-au contractat mari datorii externe. 

Izolarea regiunii în spatele “cortinei de fier” a condus la adâncirea prăpastiei. Autorul concluzionează că aceste ţări întreprind paşi importanţi pentru a-şi îmbunătăţi situaţia dar, din păcate, rămân cantonate în spatele unei “cortine a sărăciei”. 

3.2 Particularităţi ale unor societăţi în tranziţie

În raportul intitulat: “O lărgire care diferă de celelalte”, elaborat la cererea Fundaţiei “Europa Noastră”, cunoscutul politolog de origine poloneză Franciszek Draus a explicat unele aspecte inedite ale lărgirii Uniunii Europene.

Autorul raportului relevă faptul că veritabila provocare a deschiderii spre Est este cea a integrării, într-un ansamblu omogen, a unor societăţi – nu numai a unor economii – aflate în perioada de tranziţie şi de reconstrucţie.

Dintre particularităţile sociale ale capitalismului post-comunist cercetătorul menţiona volumul deloc neglijabil de activităţi economice pe care le numeşte “civice”. Piaţa neagră face parte din aceste activităţi, dar ele se manifestă şi printr-o serie de fenomene precum corupţia, frauda fiscală sau clientelismul. Nu existenţa unor astfel de fenomene constituie specificitatea capitalismului post-comunist, ci amploarea lor, semnificaţia lor socială şi îndeosebi toleranţa generală (inclusiv cea a statului însuşi) în privinţa lor, scrie Franciszek Draus.

Un alt aspect al capitalismului post-comunist este legat de inegalităţile socio-economice: nu este vorba numai de nişte inegalităţi salariale, ci şi de accesul inegal la educaţie, la sănătate, la justiţie, la administraţie, la cultură etc. Aceste drepturi sunt “accesibile doar unei mici minorităţi. Majoritatea populaţiei trebuie să se mulţumească cu unele servicii reduse şi mediocre”, afirmă cunoscutul politolog.

Un alt element semnificativ este încadrarea instituţională a vieţii politice care este deosebit de precară în ţările Europei Centrale şi de Est. Unul dintre paradoxuri îl constituie faptul că politica guvernamentală este în mare parte influenţată de idei neoliberale, în timp ce partidele liberale sunt deosebit de slabe în aceste ţări, observă Franciszek Draus.

La modul general, partidele noi din ţările Europei Centrale şi de Est sunt “confuze din punct de vedere ideologic, slabe din punct de vedere al organizării şi instabile din punct de vedere politic”. Dar, slăbiciunea lor cea mai semnificativă o constituie faptul că ele nu reuşesc să-şi creeze electorate “stabile şi fidele”. Înrădăcinarea lor în societate este “cvasiinexistentă” în timp ce armata şi biserica se bucură de o încredere, în medie de trei ori mai mare. Toate acestea reprezintă, conform opiniei politologului american, dificultăţile majore ale tranziţiei.

Un alt aspect important al integrării este modul în care societăţile în tranziţie abordează problema suveranităţii. Ataşamentul faţă de o libertate, ca valoare a democraţiei recucerite recent adeseori printr-o luptă susţinută, merge mână în mână cu voinţa de integrare în Uniunea Europeană, observă analistul. Acest fapt determină ţările din Europa Centrală şi de Est să dezvolte o “retorică şi o gândire ambigue sau obscure”, apreciază Franciszek Draus. Ele ignoră prea des “teoriile şi practicile contemporane” privind politica internaţională şi “funcţionarea structurilor europene supranaţionale”, afirmă autorul raportului.

Referitor la raţiunile aderării, raportul arată că frecvenţa şi retorica ţărilor din Europa Centrală şi de Est pentru justificarea candidaturii lor la UE contrastează cu “mediocritatea discursurilor lor în legătură cu perioada de după aderare şi cu politica pe care ar dori să o promoveze, eventual, ca state membre”, ceea ce constituie un element demn de a fi luat în considerare de politicieni.

Ţările din Europa Centrală şi de Est declară că vor să adere la o Uniune Europeană “puternică şi eficace”, dar nu spun nimic – “sau numai foarte puţine lucruri şi în mod foarte vag” – în legătură cu condiţiile instituţionale şi politice ale unei asemenea Uniuni.

În concluzie, Franciszek Draus subliniază riscurile pe care le implică “un proces marcat de insuficienţa unui dialog constructiv între cele două grupuri protagoniste ale integrării în afara sferei negocierilor şi în absenţa unui cadru propice elaborării unei viziuni în legătură cu viitoarea Europă lărgită”. 

III. PREOCUPĂRI PRIVIND Regândirea politicii externe şi de securitate europeană în dezbaterea europeană

 

1. Propunerea Comisiei Europene vizând revizuirea relaţiilor UE-SUA

Documentul “Comisia Europeană propune o revizuire a relaţiilor UE-SUA”, dat publicităţii la 20 martie 2001, propune ca în locul sistemului actual, cu două summit-uri anuale UE-SUA, să existe o singură întâlnire la vârf, neprecedată de reuniuni ministeriale pregătitoare. “Nu există o formulă magică pentru întărirea relaţiilor UE-SUA. Dar, pentru a eficientiza cooperarea, summit-urile UE-SUA trebuie să definească priorităţi clare”, se apreciază în documentul executivului comunitar.

Comisia Europeană şi-a exprimat, recent, regretul referitor la faptul că nu s-a reuşit realizarea unui “parteneriat de pe poziţii egale” între Uniunea Europeană şi SUA şi a pledat ca, pe viitor, relaţia să se concentreze pe probleme de maximă importanţă.

Uniunea Europeană doreşte, de câtva timp, să dobândească o mai mare influenţă la Washington, apreciază comentatorii politici, dar oficialii americani au tendinţa de a acorda atenţie în special contactelor bilaterale cu Germania, Franţa sau Marea Britanie şi nu celor cu autorităţile comunitare.

Documentul Comisiei, ce urma să fie supus spre aprobare guvernelor statelor membre ale Uniunii Europene şi Parlamentului European, subliniază că există aspecte ale relaţiilor Uniunii Europene - SUA care au devenit foarte importante, cum ar fi coordonarea efectivă a politicii în Balcani.

Diferenţele în structurile internaţionale şi în practicile administrative au împiedicat o cooperare eficientă, iar lipsa unei coeziuni politice a slăbit adesea impactul european în SUA. Mai mult, tendinţa americanilor de a vedea relaţiile cu Europa prin prisma NATO şi a problemelor de securitate, mai degrabă decât în termenii programului comun de acţiune Uniunea Europeană - SUA, poate afecta acţiunile viitoare.

Raportul Comisiei Europene apreciază că Uniunea Europeană şi SUA au viziuni diferite în mai multe probleme – sancţiunile SUA împotriva Iranului şi Cubei, pedeapsa capitală şi modificările climatice, dar la acest capitol nu menţionează recentele fricţiuni transaltantice provocate de proiectul de apărare antirachetă american şi de iniţiativa europeană de apărare, care prevede stabilirea unei forţe de reacţie rapidă.

Observatorii politici au subliniat că raportul menţionat minimalizează importanţa unei serii de divergenţe comerciale transatlantice, de la banane şi carnea tratată cu hormoni până la echipament de zbor şi taxele americane la anumite exporturi. În pofida unei mediatizări intense, aceste dispute au afectat cu unu sau două procente comerţul şi investiţiile transatlantice, tranzacţii estimate la aproximativ 1.000 miliarde EURO pe an. Cel mai important este, deci, faptul că SUA şi Uniunea Europeană sunt cele mai mari puteri economice ale lumii, asigurând împreună 40% din comerţul mondial.

Totuşi, raportul Comisiei apreciază că structurile formate pentru dialogul UE-SUA, care includ summit-urile bianuale, nu au avut ca efect o acţiune de cooperare concretă. “Există o tendinţă a partenerilor de a opta pentru priorităţi pe termen scurt, fără să se bazeze pe iniţiative preliminarii”, cel mai adesea, agenda fiind încărcată cu probleme provocate de situaţii de criză, se afirmă în document.

În concluzie, Comisia Europeană a sugerat ambelor părţi – americană şi europeană – să selecteze patru sau cinci teme strategice pentru o agendă pe termen lung, oferind drept exemplu provocările în domeniul securităţii, cooperarea în domeniul energetic, globalizarea, lupta împotriva crimei organizate, problemele macroeconomice, lupta pentru eradicarea sărăciei în ţările în curs de dezvoltare şi promovarea comerţului pe Internet (e-economy).

2. Opinii privind Europa şi o nouă ordine mondială

O întrebare care preocupă analiştii şi politicieni europeni este legată de răspunderea pe care UE trebuie să şi-o asume într-o nouă ordine mondială. Fostul ministru de externe, Hans Dietrich Genscher, unul dintre cei mai longevivi miniştri de externe ai Germaniei, apreciază, într-un recent interviu, că menirea politicienilor europeni a constat, în cea de-a doua jumătate a secolului trecut, în accelerarea procesului de integrare la nivelul vechiului continent. 

La începutul secolului al XXI-lea, rolul liderilor europeni nu mai este însă doar acela de a desăvârşi procesul unificării, ci şi de a face Europa aptă să ocupe locul ce i se cuvine la nivel planetar, în formula noii ordini mondiale care, contrar unor opinii actuale – ţine să sublinieze Hans Dietrich Genscher – nu va fi una unipolară, ci multipolară. Întrebarea pe care popoarele Europei trebuie indiscutabil să şi-o pună, este dacă doresc să deţină o poziţie în această nouă ordine mondială în cadrul UE, sau, fiecare pe cont propriu, riscând însă, astfel, să fie ignorate de restul lumii. 

Demnă de semnalat este şi strategia europeană a Germaniei, prezentată la forumul politic al fundaţiei Bertelsmann, din 20 ianuarie 2001

În tot ceea ce Europa a realizat, fiecare naţiune şi-a adus într-un fel contribuţia. Purtătorii valorilor culturale şi naţionale ale continentului au fost mai apropiaţi unii de ceilalţi decât politicienii din diverse state. Consecinţa logică a acestei constatări este, în opinia lui Hans Dietrich Genscher, faptul că integrarea tuturor statelor cu care UE poartă negocieri de aderare înseamnă cu mult mai mult decât o simplă creştere a dimensiunilor UE. Ea va implica şi pentru Germania şansa istorică de a-şi concerta, în inima Europei, interesele proprii cu cele ale întregului continent. 

Europa se mai confruntă şi cu altă situaţie: trebuie să decidă dacă îşi asumă locul în noua ordine, având conştiinţa propriei sale valori, sau dacă se lasă manevrată, în postura unui pion într-o partidă condusă de alţi jucători la nivel global. 

În consecinţă, într-o lume multipolară, nu s-ar mai pune problema confruntării între culturi, ci trebuie doar să se recunoască identitatea celorlalte culturi. Într-o lume dominată de principiul toleranţei, nu se mai poate vorbi despre fatalitatea ciocnirii civilizaţilor care ar avea caracterul unei legi naturale. În această ordine de idei, fostul ministru de externe german, face o trimitere la imperativul categoric formulat de Immanuel Kant, în virtutea căruia trebuie recunoscute toate religiile lumii. Cine alta, dacă nu Europa, este chemată să reprezinte principiile noii realităţi şi ale noii identităţi culturale într-o convieţuire globală – se întreabă, retoric, Hans Dietrich Genscher. 

El insistă şi asupra faptului că deciziile luate acum vizează destinul tinerei generaţii, şansele membrilor acesteia. Este foarte importantă, din această perspectivă, considerarea şi conştientizarea faptului că, şi pe viitor, fundamentele morale, politice, democratice ale Europei – ca demnitatea umană, libertatea, democraţia, economia de piaţă – trebuie să primeze. Din această perspectivă societatea globală a informaticii şi ştiinţei reprezintă o imensă şansă pentru Europa. 

Politicienii europeni sunt conştienţi că în competiţia ştiinţifică, Europa nu poate face faţă, deocamdată, concurenţei SUA, câtă vreme în Europa fondurile alocate cercetărilor în domeniu sunt mai mici decât cele din SUA, afirmă omul politic german. 

Europa mai trebuie să devină conştientă că Uniunea Europeană constituie un întreg, că o foarte strânsă cooperare în interiorul frontierelor acestui organism, dar şi cu statele din jurul ei, sunt garanţii ale autoafirmării continentului într-un regim al globalizării.

Europa mai trebuie să înţeleagă necesitatea asumării unei mai mari răspunderi în lume, în zonele fierbinţi. Cu cât Europa se va concentra mai mult asupra propriei identităţi şi propriilor valori, asupra rolului pe care îl joacă în lume, cu atât mai mult restul lumii va ţine cont de ea, este concluzia generală a multor luări de poziţii pe această temă. 

3. Iniţiativa unui parteneriat strategic Central-European

“Parteneriatul strategic” propus de Austria a stârnit controverse care au readus în actualitate problemele geostrategice la nivel continental.

Ministrul afacerilor externe al Austriei, Benita Ferrero-Waldner, a propus în luna martie, instituirea unui “parteneriat strategic” între Austria, membră a Uniunii Europene şi un grup de state europene: Ungaria, Republica Cehă, Slovacia şi Polonia, ale căror teritorii au intrat parţial, înainte de primul război mondial, în componenţa Imperiului Austro-Ungar.

După opinia liderilor austrieci, până la aderarea acestor state la Uniunea Europeană, ar fi util să se organizeze întruniri regionale periodice privind colaborarea dintre ele. Austriecii sunt pregătiţi să le ofere acestor ţări “orice consultaţie şi orice sprijin în vederea viitoarei aderări”. Conform opiniei ministrului de externe Ferrero-Waldner, chestiunile contradictorii dintre vecini ar trebui să se rezolve pe baza unor discuţii bilaterale.

Liderii de la Viena sunt convinşi că, odată cu obţinerea statutului de membru în UE, interesele naţionale nu ar trebui neglijate, ci apărate cu toată energia. Pentru început, diplomaţia austriacă intenţionează să concretizeze şi să impulsioneze, în cadrul acestei iniţiative regionale “o politică de bună vecinătate a Austriei în cadrul fazei pregătitoare a extinderii Uniunii Europene”. Apoi, invocând experienţa Beneluxului şi a ţărilor scandinave, ministrul de externe al Austriei a propus “identificarea în cadrul parteneriatului strategic a acelor interese comune care ar trebui să reprezinte şi după aderarea candidaţilor la Uniunea Europeană, baza comunităţii statelor central-europene”. 

În acest caz, conform opiniei ministrului de externe austriac, Benita Ferrero-Waldner, parteneriatul strategic înseamnă crearea unui “grup regional de interese”. După cum a declarat ministrul austriac cotidianului german “Frankfurter Allgemeine Zeitung”, ideea de bază a acestui grup este ca statele care sunt unite prin acest parteneriat, iar ulterior şi Croaţia şi alte state balcanice care vor adera la Uniunea Europeană, “să joace un rol mai important în Europa”.

Cercurile politice şi liderii ţărilor implicate şi-au exprimat imediat poziţia faţă de iniţiativa Austriei. Oficialităţile cehe şi cele slovace au avut reacţii destul de diferite. Ministrul afacerilor externe al Ungariei, Janos Martonyi, s-a pronunţat în mod hotărât – “pentru”. Acelaşi punct de vedere a fost împărtăşit şi de ministrul afacerilor externe al Sloveniei, Dimitri Rupel, în timpul vizitei sale la Viena. Acesta a declarat că va sprijini în măsura posibilităţilor sale iniţiativa Austriei deoarece ea demonstrează că această ţară “este deschisă tuturor tendinţelor moderne de colaborare regională”. 

La 6 iunie a.c., se va desfăşura la Viena prima conferinţă regională, cu participarea tuturor statelor vecine din Europa Centrală şi de Est.

Analiştii politici au abordat din perspective variate această iniţiativă şi au arătat că există motive întemeiate care justifică demersul căutării unor modalităţi de satisfacere a intereselor naţionale ale Austriei şi ale ţărilor cărora li se adresează statul austriac, în virtutea tradiţiilor istorice şi a apropierii geografice.

Unii analişti politici observă că după izolarea politică decisă de Uniunea Europeană, Austria caută modalităţi suplimentare de autoimpunere în cadrul Uniunii Europene, pe baza unor interese colective. De acelaşi lucru sunt interesate şi alte state, mai ales viitoarele membre ale Uniunii Europene, care nu au, deocamdată, nici experienţă şi nici nu deţin o poziţie solidă în organismul european şi care ar fi obligate să joace roluri diferite. 

Observatorii politici au subliniat că nici Slovenia, nici Ungaria, şi nici Slovacia, cu toate că se află în plin proces de aderare la Uniunea Europeană, nu au susţinut sancţiunile impuse Austriei de liderii U.E. Se pare că experienţa negativă a conflictului dintre Uniunea Europeană şi Austria reprezintă unul dintre factorii care determină celelalte state să adere la parteneriatul strategic propus de Viena.

Alţi analişti arată că astfel de raţionamente sunt determinate şi de planificata reformă a Uniunii Europene, apreciind că la baza acestei reforme stau, în mod evident, interesele ţărilor mari. Austria se pronunţă împotriva impunerii “axei Paris-Berlin”, Germania şi Franţa încearcă să devină “nucleul Europei”. Statele mici vorbesc şi despre o dezvoltare inegală în cadrul unei Uniuni Europene extinse, ceea ce înseamnă că statele cele mai “avansate” vor putea determina tempo-urile integrării în Uniune. Teoretic, acest lucru ar determina formarea altor uniuni “interne” în cadrul Uniunii Europene, de tipul parteneriatului strategic propus de Austria. Acest parteneriat le va permite unor state estice şi central-europene, imediat după aderarea la Uniunea Europeană, să se grupeze în vederea unei promovări mai hotărâte a intereselor lor.

În acest context, pentru Austria, cât şi pentru statele candidate la aderare, are importanţă viitoarea modalitate de distribuire a voturilor în Consiliul de miniştri şi impunerea principiului de adoptare a hotărârilor cu majoritate de voturi şi nu prin consens, ca până acum. În acest caz, “ţările mari” vor avea, în mod sigur, nişte avantaje. În cazul în care interesele “ţările mici” vor fi lezate, ele nu vor putea să se impună decât dacă îşi vor uni voturile. Iniţiativa austriacă este o iniţiativă interesantă, spun analiştii, şi ar reprezenta un punct de atracţie pentru o superputere cum este Germania. Având deja o influenţă hotărâtoare în Polonia, Cehia, Slovacia şi Slovenia, statul german se bazează, în mod evident, pe voturile acestora într-o viitoare Uniune Europeană extinsă şi reformată. Din acest punct de vedere, interesele Austriei şi cele ale Germaniei ar putea coincide, conchid analiştii. 

*

* *

Ministerul de Externe ungar şi-a propus ca, în cursul acestui an, să elaboreze zece strategii noi în domeniul politicii externe. Încă de la începutul anului 1998, în cadrul acestui minister se derulează un proces de analize generale, în prezent căutându-se un răspuns, la cum va trebui să fie Uniunea Europeană în 2010. În toamna anului 1998, în cadrul Ministerului de Externe s-a declanşat o activitate strategică intensivă care analizează transformările internaţionale pe baza unor concepţii globale. Prin strategiile aflate în curs de elaborare se analizează modalităţile de a răspunde corespunzător actualelor sfidări şi de a fructifica posibilităţile existente în prezent, pentru ca Ungaria să se poată integra în evoluţiile internaţionale. De altfel, aceste preocupări sunt comune ţărilor aflate în plin proces de integrare. De remarcat este preocuparea pentru elaborarea strategiei de reînnoire a cooperării în cadrul Grupului de la Vişegrad, politica în Europa de sud-est şi relaţiile cu republicile din fosta URSS. Prioritare sunt măsurile privind protejarea regională a mediului ambiant, politica în regiunea sud-mediteraneană şi strategia cu privire la relaţiile cu ţările din Asia şi regiunea Oceanului Pacific. 

În ultimii doi ani şi jumătate, cooperarea în cadrul Grupului de la Vişegrad a dobândit o nouă identitate, drept pentru care strategia ce o vizează va fi revizuită în acest an. Noua concepţie va da un răspuns la întrebarea cum va putea fi păstrată şi dezvoltată în cadrul Uniunii Europene identitatea Central-Europeană nou conturată.

 

IV. Era numerică: provocări pentru Europa

 

 

1. Necesitatea unei legislaţii în acord cu noile schimbări

 

 

Numeroase studii şi cercetări la nivel european apreciază că actuala criză a lumii contemporane este esenţialmente culturală şi are la bază un dinamism tehnologic deosebit, cu consecinţe sociale, politice, umane contradictorii. Cultura reprezintă unul din factorii determinanţi ai integrării europene, aşa cum menţionează majoritatea documentelor europene.

Lumea culturală actuală este supusă unei duble sfidări: mondializarea pieţei comunicaţiei şi generalizarea tehnologiilor numerice marcate de convergenţa suporturilor (telefonic, ordinator, scris, audiovizual). O politică modernă a comunicării trebuie să permită principalilor actori publici sau privaţi să aibă iniţiativă, dar tehnica şi piaţa nu sunt suficiente pentru a garanta dezvoltarea în acest domeniu.

Experienţa ultimilor ani pune în evidenţă legăturile dintre economic şi politic care marchează actualmente acest domeniu. Pentru a asigura independenţa canalelor de televiziune, de exemplu, în Franţa, s-a elaborat un proiect de lege de apărare a libertăţii editoriale. În aceste condiţii, cadrul juridic trebuie adaptat acestor schimbări. 

La nivel parlamentar, în Franţa, s-au manifestat preocupări deosebite în acest domeniu. 

Catherine Trautmann - fostă ministru al culturii, specialistă în probleme de cultură şi comunicare - observa necesitatea imperioasă de a adapta legislaţia în domeniu la evoluţia foarte rapidă a tehnicilor de comunicare.

În ultimul deceniu, remarca ea, au fost elaborate numeroase legi pentru comunicaţiile prin satelit, cablu, s-a clarificat statutul noilor servicii, facilitând intrarea unor noi operatori pe piaţă. Serviciile publice audiovizuale, au pus în discuţie rolul şi funcţionarea întreprinderilor publice audiovizuale în raport cu cele private. Internet-ul a produs, de asemenea, schimbări în regimul circulaţiei produselor audiovizuale.

În acest context, s-a impus definirea juridică a condiţiilor de cooperare internaţională, studiul relaţiei dintre filtraj şi libertatea de expresie, etc.

La începutul acestui mileniu, Internet-ul este un formidabil mijloc de comunicare socială care permite accesul la dezbaterile politice, devenind leagănul unei noi forme de “cetăţenii europene”, cum afirmă Catherine Trautmann.

Internet-ul revitalizează viaţa publică oferind informaţii despre guvern, instituţii, serviciile publice, punând în discuţie conceptul de “democraţie electronică”. În acest domeniu nou este însă nevoie de o rapidă acoperire legislativă pentru a răspunde acestor probleme complexe.

2. Democraţia şi marile puteri mediatice

Jean Cluzel, senator francez, observa într-un studiu intitulat “Televiziune, educaţie, cultură” că, pentru prima oară, reprezentarea despre lume nu se mai transmitea exclusiv prin familie, şcoală, biserică, carte, ci prin televiziune, care poate aparţine unor interese de grup, unor ţări puternice ce vor să-şi impună lumii întregi modul de a vedea şi de a acţiona (ex. grupurile Bertelsmann şi Kirch în Germania, Ruppert Murdoch în SUA, Marea Britanie şi Asia; Bill Gates, Ted Turner, etc.).

Care va fi raportul între telespectatori şi cei care difuzează - iată încă una din problemele cu care se va confrunta umanitatea în noul secol. O mare parte a publicului n-a conştientizat încă această situaţie şi de aceea cei care difuzează deţin încă rolul determinant, consideră omul politic francez.

Se poate constata că astăzi s-a instalat un complex industrialo-informaţional neliniştitor, asemănător unei “colonizări cibernetice” care trebuie să stea în atenţia oamenilor politici europeni. Una din problemele democraţiei actuale este aceea de a se confrunta cu noile puteri mediatice ale marilor grupuri industriale. În acest context, este nevoie să fie apărată independenţa opiniei publice necesară pentru ca cetăţenii să–şi protejeze interesele şi să-şi facă auzită vocea.

În acelaşi studiu se menţiona că televiziunea poate fi atât un mijloc de distracţie mediocră, de propagandă, de publicitate abuzivă care să dezvolte pasivitatea, cât şi o cale de evoluţie spirituală. De aceea, afirmarea libertăţii în faţa lumii imaginilor devine o problemă de importanţă naţională. “A învăţa să alegi” este o problemă şi pentru adulţi şi pentru tineri, pentru întreaga naţiune, concluzionează studiul menţionat. 

Hervé Bourges, preşedintele Consiliului superior al audiovizualului din Franţa, într-o lucrare intitulată “Audiovizualul - în centrul schimbărilor sociale” arată că structurile de informaţii, de elaborare a textelor şi imaginilor reprezintă un element constitutiv al societăţii contemporane.

Din punct de vedere istoric, autorul consideră că fiecărei etape de comunicare îi corespunde un spaţiu politic şi social determinat. În epoca actuală, este nevoie de mijloace de comunicare, informare şi reflecţie colectivă pentru a înţelege dimensiunile şi consecinţele globalizării.

Cercetările arată că lărgirea orizontului de comunicare a influenţat sistemele de reprezentare socială şi politică. În acelaşi timp, subliniază Hervé Bourges, fiecare individ are mica sa “tipografie”, iar textele produse se pot difuza imediat.

Comunicarea antrenează mase de oameni, însă devine din ce în ce mai personalizată, iar această relaţie trebuie studiată din punct de vedere teoretic. În societatea actuală are loc şi un proces de confiscare a imaginarului, imaginea magică devenind utilitară, transformare cu numeroase consecinţe social-politice, apreciază autorul. Televiziunea satisface nevoia de informare, de cultură, dar şi nevoia de divertisment, de evaziune, de ficţiune şi imaginar. 

Un alt element important, relevat de Hervé Bourges, este faptul că asistăm la constituirea unei societăţi informaţionale cu două viteze. Trecerea de la o “televiziune a ofertei la una a cererii” a dus la apariţia unei noi surse de inegalitate în faţa informaţiei şi a noilor media. În acest context, producţia audiovizuală devine o prioritate a serviciilor publice şi locale care au datoria istorică de a reprezenta interesele şi nevoile cetăţenilor europeni. Ele trebuie să ofere servicii ieftine, gratuite, să asigure liantul social al comunităţii europene.

Lucrarea subliniază că trebuie create condiţiile afirmării “cetăţeniei numerice”, de exercitare a drepturilor acesteia. Televiziunea publică va trebui să fie în continuare locul privilegiat pentru dezbateri publice. Provocarea actuală este opţiunea între înşelăciune publică, creaţie stereotipă sau elan cultural şi civic care să alimenteze construcţia europeană, menţionează în încheiere omul politic francez.

3. Paradoxurile noilor tehnici de comunicare

În epoca actuală se manifestă numeroase paradoxuri provocate de noile tehnici de comunicare, observă Dominique Wolton, director al Laboratorului de Comunicare şi Politică din Paris, în studiul “Cele cinci paradoxuri ale comunicării”.

Telefonul, radioul, cinematograful, televiziunea, ordinatorul şi conexiunea dintre audiovizual şi ordinator au revoluţionat condiţiile spaţiale şi temporale ale comunicaţiei. Asistăm la o istorie scurtă, în parte necunoscută, în care noile tehnici au puternice efecte asupra societăţii. În aceste condiţii, se pune întrebarea ce sunt ele: forţe ale progresului sau ale conservatorismului? 

Cercetătoarea observă că toată problematica umană şi socială pare a fi redusă la performanţele tehnologice ceea ce constituie o comprimare discutabilă. De aceea, se impune o distanţare critică, în abordarea acestei problematici. Încrederea absolută în dimensiunea tehnică, ca unic factor al schimbării sociale, exprimă, de fapt, o criză de valori, afirmă cercetătoarea.

În aceste interpretări, tehnica comunicării dobândeşte o misiune societală, ţinând locul unui proiect de societate. Noile tehnici de comunicare înlocuiesc astfel celelalte trei mari valori: ştiinţa, politica şi religia.

Pentru cercetători, important de sesizat este faptul că orice progres tehnologic e interpretat imediat din perspectiva noii societăţi. Acest demers este considerat de D. Wolton un caz tipic de ideologie tehnică în care problematica umană şi socială este redusă la performanţa tehnică. Este necesar de sesizat că, discursul industrial şi tehnic a devenit, pe fondul unui vid valoric şi de ideal, discurs central. În acelaşi timp, seducţia comunicării mediatizate a dus la un dezinteres pentru comunicarea umană, afirmă D. Wolton, ori, a trăi, înseamnă a întreţine relaţii cu celălalt, a te face auzit, înţeles de celălalt. 

Comunicarea mediată de tehnică pare mai simplă şi pare că ocoleşte dificultăţile comunicării directe (polisemantismul, rateurile de comunicare, raporturile de forţă, minciunile, raporturile de inegalitate). Aici egalitatea pare autentică, plină de respect mutual, şi dă impresia unui umanism regăsit care estompează problemele de putere şi inegalitate. Cercetătoarea franceză observă că avem de-a face, de fapt, cu o libertate de informare “cu două viteze”. 

Un alt aspect important este faptul că libertatea de informare necesită controlul surselor şi angajarea propriei responsabilităţi. Azi, numărul informaţiilor este uriaş şi este imposibil a le evalua, a le controla. Poţi să transmiţi orice, oricui şi respectarea regulilor ar însemna restricţii ale libertăţii individuale. Doar folosirea a cât mai multor informaţii în sine pare a face un om virtuos, se aprecia cu ironie în studiu. Noile tehnici de comunicare aparent seamănă cu liberalizarea economică şi financiară care pune accentul mai mult pe deschidere.

Se atrage atenţia că are loc astfel transferul de la o ideologie la alta, de la ideologia pieţei libere la universul noilor tehnologii care permit libera circulaţie a informaţiilor. Dar se ştie, avertizează cercetătoarea franceză, că libertatea pieţei nu este suficientă pentru instaurarea democraţiei. Se confundă astfel cele două mondializări: cea economică şi cea comunicaţională

În studiu se arată că dacă, până ieri, comunicarea inspira neîncredere, azi ea a devenit valoare fundamentală a culturii occidentale. Comunicarea este legată de conceptele de libertate şi egalitate. Se confundă astfel încrederea în schimbul de informaţii cu comunicarea ca proiect uman şi social. Indirect, se ignoră problemele de putere şi dominaţie legate de comunicare, sub pretextul că nu pot fi controlate reţelele satelit şi de ordinatoare.

Important este însă să păstrăm distanţa faţă de seducţia noilor tehnologii şi este de datoria cercetătorilor să facă acest lucru. Relaţia dintre performanţele tehnice de comunicare şi înţelegerea umană este mult mai complexă. Transformările din industria comunicaţiilor se leagă de noile mecanisme de putere şi dominaţie, ceea ce impune o analiză critică intensă, absolut necesară gândirii europene actuale, subliniază D.Wolton.

Relaţia între dimensiunea funcţională şi cea normativ-umană a comunicării trebuie analizată de cercetătorii europeni. “Satul global” e o realitate tehnică, dar este departe de a fi real şi pe plan cultural, social şi uman.

În concluzie, se poate afirma că, un model de societate n-a fost niciodată definit de un sistem tehnic, comunicarea rămânând un ideal al umanităţii, dar, care nu trebuie confundat cu performanţa tehnică, cu comunicarea umană şi socială, conchide Dominique Wolton.

Pierre Lafitte, senator francez, subliniază şi el într-un amplu studiu – “Necesitatea de a stăpâni societatea informaţiei” – că aceasta înseamnă să înţelegem că fiecare în societate, la locul său, are posibilitatea de a fi informat, deci trebuie să fie informat. In contextul unei asemenea evoluţii este nevoie de transparenţă şi de o voinţă de schimbare, atât la bază cât şi la nivelul superior al conducerii societăţii. A stăpâni societatea informaţiei înseamnă a discerne ceea ce este esenţial în cadrul societăţii informaţionale contemporane. 

Didier Mathus, deputat francez, analizând relaţia dintre societatea informaţională şi democraţie, afirma că noua tehnologie pare a regenera o democraţie de masă care ar duce la regăsirea “agorei informatice” ca expresie a democraţiei directe de tip atenian. Această iluzie constituie un pericol întrucât comunicarea se substituie informării fiind astfel posibile orice manipulări. Ori, actuala concentrare de capital dă naştere unor societăţi foarte puternice care stăpânesc mentalităţile comportamentale şi regulile jocului social şi democratic. “Convergenţa” mult dorită de liberalii europeni poate însemna dominaţia unică a unor trusturi care sufocă culturile naţionale şi pot da naştere unor mişcări de respingere care contravin tendinţei de unificare a continentului nostru, consideră studiul. În acest context, naţiunile trebuie să fie capabile să organizeze la nivel european şi mondial un proces de “veghe democratică”. Nu există însă o identitatea colectivă raportată la un interes general care să realizeze acest demers şi apare astfel necesitatea elaborării unor comportamente colective, indispensabile unei societăţi europene moderne, conchide autorul francez.

